**บทเทศน์เตรียมจิตใจงานเคารพศีลมหาสนิท**

หัวข้อ “ศีลมหาสนิท อาหารแท้บำรุงเลี้ยงวิญญาณ” (ยอห์น 6:53-58)

โดย บาทหลวงไพศาล ยอแซฟ

มนุษย์จำเป็นต้องกินอาหารเพื่อให้ร่างกายเติบโต แข็งแรง และมีพละกำลังในการดำเนินชีวิต หากมนุษย์ขาดอาหาร ถ้าเป็นเด็กก็จะไม่เติบโต แต่ถ้าเป็นผู้ใหญ่แล้วก็จะไม่แข็งแรง ไม่มีพละกำลัง และถ้ามนุษย์ขาดอาหารติดต่อกันเป็นระยะเวลานานก็อาจจะตายได้ในที่สุด ที่กล่าวมาทั้งหมดนี้เป็นความสำคัญของอาหารฝ่ายร่างกาย

ในฝ่ายวิญญาณของมนุษย์ก็ไม่แตกต่างกัน วิญญาณก็ต้องการอาหารเพื่อให้เติบโต แข็งแรง และมีพละกำลังในการดำเนินชีวิตฝ่ายจิต แต่ว่าอะไรเล่าคืออาหารฝ่ายวิญญาณของมนุษย์ พระเยซูเจ้าได้บอกอย่างชัดเจนในพระวรสารตามคำบอกเล่าของนักบุญยอห์นว่า ศีลมหาสนิทหรือพระกายและพระโลหิตของพระองค์นั่นแหละคืออาหารฝ่ายวิญญาณ เป็นอาหารที่ทำให้ผู้กินมีชีวิตนิรันดร และจะกลับคืนชีพในวันสุดท้าย

พี่น้องที่รัก มีคำกล่าวว่า “กินอย่างไร ก็เป็นอย่างนั้น” (you are what you eat) เพื่อเป็นการเตือนสติมนุษย์ในการกินว่า “ต้องเลือกกินอาหารที่ดีมีประโยชน์” เพราะว่าจะทำให้ร่างกายมีสุขภาพที่แข็งแรง ด้วยสิ่งที่เรากินเข้าไปนั้นจะส่งผลต่อสุขภาพของเรา อาหารบางอย่างอาจจะเป็นสิ่งที่เราชอบ ถูกปาก แต่ว่าไม่ก่อให้เกิดประโยชน์แก่ร่างกายของเรา หรือในทางกลับกันเป็นก่อผลเสียทำให้ร่างกายของเราไม่แข็งแรง เราก็จะต้องรู้จักงดกินสิ่งเหล่านั้นแม้ว่าเราจะชอบ ถูกปากก็ตาม หรือว่าอาหารบางอย่างเราอาจจะไม่ค่อยชอบเท่าไรนัก แต่เรารู้ว่ากินแล้วมีประโยชน์ทำให้ร่างกายของเราแข็งแรง เราก็ต้องพยายามกินแม้จะไม่ชอบก็ตาม ทั้งนี้ก็เพื่อประโยชน์ที่ดีกว่าที่เราจะได้รับ นอกเหนือจากความชอบหรือไม่ชอบที่เรามี

วิญญาณของเราก็เฉกเช่นเดียวกัน วิญญาณของเราจะเป็นอย่างไร ก็ขึ้นกับสิ่งที่เรารับเข้าไปในวิญญาณของเรา ถ้าเราเลือกรับสิ่งมีประโยชน์แก่วิญญาณของเรา วิญญาณของเราก็จะมีความแข็งแรง สวยสดงดงาม แต่ถ้าเราเลือกรับสิ่งที่เราถูกใจ โดยไม่คำนึงว่าจะเกิดประโยชน์แก่วิญญาณของเราหรือไม่ หากสิ่งนั้นก่อให้เกิดโทษแก่วิญญาณของเรา เราก็จะอาจจะป่วยฝ่ายวิญญาณได้ ดังนั้นเราก็ต้องรู้จักสรรหาสิ่งที่เป็นประโยชน์แก่วิญญาณของเรา ถึงแม้บางครั้งสิ่งเหล่านั้นอาจจะฝืนใจเราบ้างก็ตาม แต่ถ้ามีประโยชน์เราก็ควรจะสละความถูกใจของเราแล้วรับในสิ่งที่ทำให้วิญญาณของเราเข้มแข็งแทนที่

ศีลมหาสนิท เป็นอาหารฝ่ายวิญญาณที่มีประโยชน์อย่างไม่ต้องสงสัย เมื่อเรารับศีลมหาสนิท เราก็รับพระเยซูเจ้ามาประทับอยู่กับเรา เราก็จะกลับกลายเป็นพระเยซูเจ้าอีกองค์หนึ่ง เหมือนกับที่เราว่า กินอะไรก็เป็นอย่างนั้น เมื่อเรารับพระมาอยู่กับเรา เราก็ต้องกลับกลายเป็นพระ มีชีวิตพระ แต่ถ้าเราเมินเฉยต่อศีลมหาสนิท เราไม่รับศีลมหาสนิท เราก็ยิ่งห่างเหินจากพระ ไม่มีชีวิตพระอยู่ในตัวของเรา ดังนั้นจึงเป็นการดีที่เราจะรับศีลมหาสนิทบ่อย ๆ ถ้าเป็นไปได้ทุกครั้งที่เราร่วมพิธีมิสซาและไม่มีบาปหนัก เราก็ควรจะรับศีลมหาสนิท เพื่อจะได้สนิทสัมพันธ์กับพระมากขึ้น มีชีวิตพระมากขึ้น แล้วเราก็จะเป็นผู้ศักดิ์สิทธิ์ และแน่นอนว่าเราจะได้มีชีวิตนิรันดรและกลับคืนชีพในวันสุดท้าย ตามที่พระเยซูเจ้าได้สัญญาว่า “ผู้ที่กินเนื้อและดื่มโลหิตของเรา ก็มีชีวิตนิรันดร เราจะทำให้เขากลับคืนชีพในวันสุดท้าย เพราะเนื้อของเราเป็นอาหารแท้ และโหลิตของเราเป็นเครื่องดื่มแท้”

โอกาสที่สังฆมณฑลราชบุรีจัดให้มีการชุมนุมเคารพศีลมหาสนิท ครั้งที่ 14 ในวันอาทิตย์ที่ 22 พฤศจิกายน นี้ที่วัดแม่พระสายประคำฯ หลักห้า จึงเป็นโอกาสอันดีที่พวกเราคริสตชนในสังฆมณฑลราชบุรีทุกคน จะได้ตระหนักถึงความสำคัญของศีลมหาสนิทในชีวิตคริสตชนของเรา และแสดงความศรัทธาภักดีของเราต่อศีลมหาสนิท โดยพยายามรับศีลมหาสนิทบ่อย ๆ เพื่อว่าชีวิตฝ่ายวิญญาณของเราจะได้เติบโต แข็งแรง และเราจะได้มีพละกำลังในการดำเนินชีวิตคริสตชนของเราจนบรรลุชีวิตรันดร อาแมน